ไม่ซื้อไม่ได้ กูรูชู WORK หุ้น Top pick ฟันธง! กำไรทุบสถิติ P/E ต่ำกว่ากลุ่ม
โบร์กชู WORK ของกลุ่ม Media ฟันธงกำไรไตรมาส 3/59 โตแข็งแกร่ง จากรายได้โฆษณาเติบโตโดดเด่น ตามเรทติ้งที่เพิ่มขึ้น P/E ต่ำกว่ากลุ่มที่ 75.68 เท่าจากกลุ่มบริการ/สื่อและสิ่งพิมพ์อยู่ที่ 91.20 เท่า อัพไซด์กว่า 22.78% จากราคาเป้าหมาย 55.25 บาท
30 ส.ค. 2559

โบร์กชู WORK หุ้น Top pick ของกลุ่ม Media ฟันธงกำไรไตรมาส 3/59  โตแข็งแกร่ง จากรายได้โฆษณาเติบโตโดดเด่น ตามเรตติ้งที่เพิ่มขึ้น P/E ต่ำกว่ากลุ่มที่ 75.68 เท่าจาก 91.20 เท่า ของกลุ่มบริการ/สื่อและสิ่งพิมพ์ อัพไซด์กว่า 22.78% จากราคาเป้าหมาย 55.25 บาท
ถ้าพูดถึงช่องทีวีดิจิตอลที่มาแรงเทียบชั้นรุ่นเก๋าอย่างฟรีทีวี ที่ทำเรตติ้งถล่มทลายและครองใจผู้ชมได้ในเวลาอันรวดเร็ว ก็คงจะมองข้ามช่องรายการวาไรตีอย่าง WORK POINT ไปไม่ได้ เพราะปัจจุบันได้เร่งเครื่องอัพเรตติ้งจนขึ้นมาอยู่อันดับ 3 ของตาราง ถือว่าเป็นตัวพ่อในสื่อดิจิตอลทีวี ที่สร้างความสำเร็จได้อย่างล้นพ้น
นอกจากนี้ ยังเป็นช่องทีวีดิจิตอลเพียงช่องเดียวที่สร้างกำไรให้กับบริษัท โดยไตรมาส 2/59 ก็ไม่ทำให้ผิดหวังกำไรโตแข็งแกร่งถึง 31% อยู่ที่ 133.89 ล้านบาท จากปีก่อน 102.18 ล้านบาท มากกว่าที่นักวิเคราะห์คาดไว้
ตารางเทียบ Rating ช่องโทรทัศน์ฟรีทีวี-ดิจิตอลทีวี 1-31 ก.ค 59
                       
ข้อมูลจาก : savingintrean.com
 
 
โดยบล.กสิกรไทย ระบุในบทวิเคราะห์ฯ (29 ส.ค.) แนะนำ “ซื้อ” ราคาพื้นฐาน 47 บาท ด้วยมุมมองเป็นบวกต่อแนวโน้มผลการดำเนินงานในครึ่งปีหลังปั 59 ที่ประกาศงบไตรมาส 2/59 ออกมาดีเกินคาด ทำให้กำไรรวมครึ่งปีแรกคิดเป็น 47% ของประมาณการทั้งปี
ขณะเดียวกัน ไตรมาส 3/59 เข้าสู่ช่วง High season มองว่าบริษัทจะกำไรดีขึ้นต่อเนื่อง และทำจุดสูงสุดใหม่อีกครั้ง โดยมีปัจจัยหลักมาจาก อัตราค่าโฆษณาที่ขยับขึ้นแตะ 50,000 บาท/นาที และการอัตราการใช้เวลาโฆษณาที่ปรับดีขึ้นเป็น 85% (จาก 80% ในไตรมาส 2/59 และ 82% ในไตรมาส 3/58) นอกจากนี้ ยังน่าจะได้ผลดีจากการบันทึกกลับกำไรจากโครงการ Dinosaur Planet Theme Park ในไตรมาส 3/59 หลังขาดทุนในไตรมาส 2 จากข้อขัดแย้งเรื่องภาษี
ทั้งนี้ ปรับกำไรปี 59 ขึ้น 8% เนื่องจากไตรมาส 4/59 จะเริ่มเก็บค่าใช้จ่าย USO จากกสทช.ที่ล่าช้าส่งผลให้ค่าใช้จ่ายในการขายและบริหารลดลงกว่าที่คาดไว้ราว 35 ล้านบาท และกำไรสุทธิเพิ่มเป็น 374 ล้านบาท (จาก 346 ล้านบาท)
 
ขณะเดียวกันบล.โนมูระ พัฒนสิน ระบุในบทวิเคราะห์ (29 ส.ค.) แนะนำ “ซื้อ” ราคาเป้าหมาย 50 บาท เนื่องจากมีมุมมองเชิงบวกต่อผลประกอบการครึ่งปีหลังของ WORK ที่ดีกว่าคาด โดยมีกำไรสุทธิเท่ากับ 133 ล้านบาท หลังมีรายได้ค่าโฆษณาเติบโตโดดเด่นเป็น 703 ล้านบาท ตามเรตติ้งที่เพิ่มขึ้น
ขณะที่รายได้จากธุรกิจส่วนที่เหลือ (สิ่งพิมพ์, Animation, ละครเวที และ Event) ไม่มีการเปลี่ยนแปลงมากนัก คาดช่วงที่เหลือของปีนี้ กำไร WORK จะยังเติบโตแข็งแกร่งต่อเนื่องจากฐานต่ำในปีก่อน  อย่างไรก็ตามยังเลือก WORK เป็น 1 ในหุ้น Top pick ของกลุ่ม Media
 
นอกจากนี้ บล.บัวหลวง ระบุในบทวิเคราะห์ (29 ส.ค.) แนะนำ “ซื้อ” ราคาเป้าหมาย 55.25 บาท โดยมีมุมมองเชิงบวกเช่นเดิมกับบริษัท โดยอัตราค่าโฆษณายังจะสามารถปรับเพิ่มขึ้นได้อย่างต่อเนื่องในช่วงครึ่งปีหลัง อีกทั้งยังมีรายได้จากธุรกิจคอนเสิร์ต/ละครเวที เข้ามาสนับสนุนค่อนข้างเยอะ
ดังนั้น มองว่ากำไรในไตรมาส 3/59 จะทำจุดสูงสุดของปี โดยจะเติบโตได้ดีทั้งจากปีก่อน และจากไตรมาสก่อน หลังกำไรในไตรมาส 2 สูงกว่าคาดค่อนข้างเยอะ อีกทั้งมุมมองในครึ่งปีหลังยังดีต่อเนื่อง จึงปรับประมาณการกำไรปี 59-60 และ 61 ขึ้น 15%, 15% และ 21% ตามลำดับ ทั้งนี้เลือก WORK เป็นหุ้นที่ชื่นชอบมากที่สุดในกลุ่มสื่อ
 
โดยล่าสุดราคาหุ้น WORK  ปิดตลาด (29 ส.ค.)  ที่ 45.00 บาท บวก  4.50 บาท หรือ 11.11% ด้วยมูลค่าซื้อขาย 733.35 ล้านบาท
 
ทั้งนี้ มองว่าราคาหุ้น WORK ยังสามารถไปต่อได้ กูรูหลายสำนักยกให้เป็นหุ้น Top pick ของกลุ่ม Media หลังมองแนวโน้มไตรมาส 3/59 จะเติบโตแข็งแกร่ง และทำสถิติใหม่ในปีนี้ หลังบริษัทมีเรตติ้งที่แรงขึ้นเรื่อยๆ รวมทั้งอัตราโฆษณาที่ปรับเพิ่มขึ้น จะช่วยหนุนกำไรของบริษัทให้เติบโตยิ่งขึ้นไปอีก นอกจากนี้ P/E ต่ำกว่ากลุ่มบริการ/สื่อและสิ่งพิมพ์ที่ 75.68 เท่า จาก 91.20 เท่า